奉答原甫登契丹嶺見寄
作者：韓維
朝代：宋

paragraphs: 中原昔失御，幽冀不復華。
我朝示仁撫，金幣歲屢加。
君恩謹宣道，使才慎推差。
翰林承命行，驅駕絕漠沙。
晨登寒山嶺，回望萬里家。
勁風搜貂裘，嚴冰斷馬撾。
鄉心感歸雁，塞淚零悲笳。
慷慨屬國節，迢遞博望槎。
幸古有此賢，庶足開顰嗟。
晴陽展歸旗，喜氣日以嘉。
入門解征衫，金樽灧流霞。
哀弦間清唱，嬌鬟蔚如鴉。
一慰行役勞，期君柳初芽。